[pic] | EUROOPAN YHTEISÖJEN KOMISSIO |

Bryssel 21.9.2006

SEK(2006) 1117

KOMISSION YKSIKÖIDEN VALMISTELUASIAKIRJA

Liiteasiakirja ehdotukseen Ehdotus EUROOPAN PARLAMENTIN JA NEUVOSTON DIREKTIIVI neuvoston direktiivien 92/49/ETY, 2002/83/ETY, 2004/39/EY, 2005/68/EY ja 2006/48/EY muuttamisesta toiminnan vakauden arvioimista koskevien menettelysääntöjen ja periaatteiden osalta hankittaessa ja lisättäessä omistusosuuksia rahoitusalalla Tiivistelmä vaikutustenarvioinnista {KOM(2006) 507 lopullinen}{SEK(2006) 1118}

Tiivistelmä vaikutustenarvioinnista EHDOTUS PANKKI-, VAKUUTUS- JA ARVOPAPERIALAN VALVONTAAN LIITTYVÄN ARVIOINNIN UUDELLEENTARKASTELUSTA HANKITTAESSA MÄÄRÄOSUUKSIA [1]

Tämä vaikutustenarviointi oli osa tarkastelua, joka koski määräosuuksien hyväksymisen valvontaprosessia pankki-, vakuutus- ja arvopaperialalla. Lukuisat markkinatoimijat ja jäsenvaltiot ovat havainneet, ettei nykyisissä säännöissä ole tällaisia hankintoja varten täsmällisiä arviointiin ja hyväksymiseen sovellettavia periaatteita eikä menettelyjä. Asiasta vastaavilla viranomaisilla on siten huomattava liikkumavara ehdotetun hankinnan hyväksymisessä, siitä varoittamisessa tai sen hylkäämisessä. Näiden puutteiden johdosta ovat valvontaviranomaisten käytänteet voineet olla horjuvia. Vaikutustenarvioinnissa tarkasteltiin, mitä tilanteelle voitaisiin tehdä sen parantamiseksi.

Vaikutustenarvioinnissa selostetaan rajatylittävän konsolidoinnin nykysuuntausten taustaa, ja siinä selitetään, miten valvontaan liittyvä arviointiprosessi on käytännössä mahdollisesti luonut esteen rajatylittävälle konsolidoinnille; voimassa olevien säännösten väärä käyttö voi jopa estää muutoin taloudellisista syistä toivottavia sulautumia tai hankintoja.

Jos rahoituslaitos päättää hankkia määräosuuden toiseen jäsenvaltioon sijoittautuneesta laitoksesta, on hankkijan ilmoitettava asiasta kohdelaitoksen valvontaviranomaiselle. Kun kohdelaitoksen valvontaviranomainen nykysäännösten mukaan pankki-, vakuutus- ja arvopaperialalla arvioi hankkijan soveltuvuutta varmistaakseen kohdelaitokselle järkevän ja vakaan johdon, ei sillä ole käytettävissään selkeästi selostettuja periaatteita, joiden mukaan arvio olisi tehtävä. Kohdelaitoksen valvojilla on siten suuret mahdollisuudet tehdä hyvin erilaisia tulkintoja, mikä heikentää markkinatoimijoiden oikeusvarmuutta.

Komission tavoitteena on varmistaa, että EU-markkinoille pyrkivät rahoituslaitokset voivat toimia ilman että niiden tiellä on perusteettomia esteitä. Vaikutustenarvioinnissa selostetaan nykyisin voimassa olevien sääntöjen ongelmat yksityiskohtaisesti ja esitetään useita niin oikeudellisia kuin muita välineitä, joilla näitä epäkohtia voidaan yrittää poistaa.

Parhaimmaksi poliittiseksi keinoksi kohdennettujen muutosten tekemiseksi nykyiseen säännöskehykseen on katsottu nykyisten direktiivien muuttaminen. Vaikutustenarvioinnin yhteydessä esitetään myös muutosdirektiiviä koskevan komission ehdotusluonnoksen tärkeimmät kohdat, johon kuuluu myös seurantaa ja muutosten arviointia koskeva jakso.

[1] Luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annetun Euroopan parlamentin ja neuvoston direktiivin 2006/48/EY 19 artikla, henkivakuutuksesta 5 päivänä marraskuuta 2002 annetun Euroopan parlamentin ja neuvoston direktiivin 2002/83/EY ja 18 päivänä kesäkuuta 1992 annetun neuvoston direktiivin 92/49/ETY (kolmas vahinkovakuutusdirektiivi) 15 artiklat, jälleenvakuutuksesta 16 päivänä marraskuuta 2005 annetun direktiivin 2005/68/EY 19–23 artiklat sekä rahoitusvälineiden markkinoista 21 päivänä huhtikuuta 2004 annetun Euroopan parlamentin ja neuvoston direktiivin 2004/39/EY 10 artikla.